
Text rozhodnutia
Súd: Krajský súd Prešov Spisová značka: 3To/42/2015 Identifikačné číslo súdneho spisu: 8714010549 Dátum vydania rozhodnutia: 19. 01. 2017 Meno a priezvisko sudcu, VSÚ: JUDr. Monika Halkociová ECLI: ECLI:SK:KSPO:2017:8714010549.2 ROZSUDOK V MENE SLOVENSKEJ REPUBLIKY Krajský súd v Prešove v senáte zloženom z predsedu senátu JUDr. Moniky Halkociovej a sudcov JUDr. Martiny Zeleňakovej a JUDr. Mariána Sninského na verejnom zasadnutí konanom dňa 19.1.2017 v trestnej veci obžalovaného Q. B. pre zločin ublíženia na zdraví podľa § 155 ods. 1 Tr. zák. a iné, o odvolaní obžalovaného proti rozsudku Okresného súdu Poprad sp. zn. 5T 149/2014 zo dňa 6.7.2015 takto r o z h o d o l : Podľa § 321 ods. 1 písm. d/, e/ Tr. por. z r u š u j e napadnutý rozsudok v celom rozsahu. Na základe § 322 ods. 3 Tr. por. Obžalovaného Q. B., nar. XX.X.XXXX v V., trvale bytom V., ul. O. XXXX/X, u z n á v a v i n n ý m , ž e -dňa XX.X.XXXX v presne nezistenom čase po 18.00 hod. na zimnom štadióne v V. na ulici B. č.6, počas zápasu štvrťfinále play-off hokejovej I. A. ročník XXXX/XXXX medzi domácim klubom HK V., s.r.o. a hosťujúcim klubom HC S., s.r.o. na ľadovej ploche po prerušení hry rozhodcom v tretej tretine v hracom čase 59:37, ako hráč HC S. v hokejovom drese označenom č.7, po zhodení rukavíc počas vzájomného držania sa za dresy s poškodeným Q. X., hráčom HK V. v hokejovom drese označenom č.7 tohto udrel päsťou do sánky vľavo a následne ho opakovane nezisteným počtom rán udrel päsťou do oblasti hlavy, pričom jeden úder päsťou bol o sile väčšej intenzity, čím Q. X. spôsobil pomliaždenie mäkkých tkanív tváre vľavo, zlomeninu uhla sánky vľavo s posunutím úlomkov so zubom číslo 38 (zub múdrosti vľavo dolu) v lomnej štrbine otvorenú do ústnej dutiny, zlomeninu tela sánky vľavo s posunutím úlomkov so zubom číslo 33 (očný zub vľavo dolu) v lomnej štrbine otvorenú do ústnej dutiny a poškodenie ložiskového nervu sánky vľavo s dobou liečenia a práceneschopnosti v trvaní 56 dní, pričom Q. X. ako vrcholový športovec nemohol vykonávať aktívnu a intenzívnu športovú činnosť po dobu 3 mesiacov a bol obmedzený na obvyklom spôsobe života spočívajúcom v bolestiach sánky trvajúcich cca po dobu 5-6 týždňov, v prijímaní tekutej stravy po dobu minimálne prvých 2 týždňov, ďalej v prijímaní stravy kašovitej konzistencie po dobu ďalších 5 týždňov, čo malo za následok zvýšené nároky na prípravu stravy, jej charakter, skladbu, cenovú náročnosť a častosť jej prijímania, ďalej v obmedzení reči a spoločenskom styku poškodeného po dobu 4 týždňov pre pevnú sánkovo-čeľustnú imobilizáciu, v obmedzení po dobu 10 dní, kedy nemohol otvárať ústa pre naložené drôtené dlahy, v necitlivosti dolnej pery vľavo, v nemožnosti dokončiť hokejovú sezónu a v začatí trénovania až do polovice mája 2013, ďalej v nutnosti chrániť si tvár pred väčším mechanickým násilím, ktoré by mohlo obmedziť hojenie alebo spôsobiť opätovné posunutie úlomkov po dobu minimálne 7 týždňov, ďalej v nutnosti počas tejto doby zachovávať kľudový režim, bez zvýšenej námahy a so zabezpečením dobrej výživy pre nekomplikované hojenie zlomenín, ako aj v nemožnosti vykonávať niektoré druhy športu i fyzicky náročnejšie práce a v nutnosti minimálne tri mesiace vynechať aktívny šport t e d a -inému úmyselne spôsobil ťažkú ujmu na zdraví č í m s p á c h a l - zločin ublíženia na zdraví podľa § 155 ods. 1 Tr. zákona, a za to mu súd u k l a d á Podľa § 155 ods. 1 Tr. zák., § 39 ods. 1 Tr. zák. trest odňatia slobody vo výmere 12 (dvanástich) mesiacov. Podľa § 49 ods. 1 písm. a/ Tr. zák. výkon trestu podmienečne o d k l a d á. Podľa § 50 ods. 1 Tr. zák. u r č u j e skúšobnú dobu v trvaní 12 (dvanástich) mesiacov. Podľa § 287 ods. 1 Tr. por. povinnosť zaplatiť poškodenému Q. X., nar. XX.XX.XXXX v E. O., trvale bytom Za Z. XXX, 370 01 Z.-K. Z., prechodne bytom E. O., ul. Y. č. XX, E. republika škodu vo výške X.XXX,- eur a Všeobecnej zdravotnej poisťovni, pobočka V., G. č. XX, XXX 21 E., E. škodu vo výške 19.175,- Kč. o d ô v o d n e n i e : Napadnutým rozsudkom Okresný súd Poprad uznal obžalovaného Q. B. za vinného zo zločinu ublíženia na zdraví podľa § 155 ods. 1 Tr. zák. a z prečinu výtržníctva podľa § 364 ods. 1 písm. a) Tr. zák. na tom skutkovom základe, že: -dňa XX.X.XXXX v presne nezistenom čase po XX.XX hodine na Zimnom štadióne v V., na ul. B. č. 6, počas zápasu štvrťfinále play-off hokejovej I. A. ročník XXXX/XXXX medzi domácim klubom HK V., s.r.o. a hosťujúcim klubom HC S., s.r.o., na ľadovej ploche po prerušení hry rozhodcom v tretej tretine v hracom čase 59:37, ako hráč HC S. v hokejovom drese označenom č. 7, po zhodení rukavíc počas vzájomného držania sa za dresy s poškodeným Q. X., hráčom HK V. v hokejovom drese označenom č. 7 a potom, čo Q. X. dal najavo, že sa biť nebudú, načo Q. X. pustil jeho dres a pootočil hlavou mierne doprava, aby videl svojho spoluhráča, ktorý bol napadnutý niekoľkými protihráčmi, tohto nečakane udrel päsťou do sánky vľavo a následne ho opakovane presne nezisteným počtom rán udrel päsťou do oblasti hlavy, pričom jeden úder päsťou bol o sile väčšej intenzity, čím Q. X. spôsobil pomliaždenie mäkkých tkanív tváre vľavo, zlomeninu uhla sánky vľavo s posunutím úlomkov so zubom číslo 38 (zub múdrosti vľavo dolu) v lomnej štrbine otvorenú do ústnej dutiny, zlomeninu tela sánky vľavo s posunutím úlomkov so zubom číslo 33 (očný zub vľavo dolu) v lomnej štrbine otvorenú do ústnej dutiny a poškodenie ložiskového nervu sánky vľavo, s dobou liečenia a práceneschopnosti v trvaní 56 dní, pričom Q. X. ako vrcholový športovec nemohol robiť aktívnu a intenzívnu športovú činnosť po dobu 3 mesiacov a bol obmedzený na obvyklom spôsobe života spočívajúcom v bolestiach sánky trvajúcich cca po dobu 5-6 týždňov, v prijímaní tekutej stravy po dobu minimálne prvých 2 týždňov, ďalej v prijímaní stravy kašovitej konzistencie po dobu ďalších 5 týždňov, čo malo za následok zvýšené nároky na prípravu stravy, jej charakter, skladbu, cenovú náročnosť a častosť jej prijímania, ďalej v obmedzení v reči a spoločenskom styku poškodeného po dobu 4 týždňov pre pevnú sánkovo-čeľustnú imobilizáciu, v obmedzení po dobu 10 dní, kedy nemohol otvárať ústa pre naložené drôtené dlahy, v necitlivosti dolnej pery vľavo, v nemožnosti dokončiť hokejovú sezónu a v začatí trénovania až do polovice mája 2013, ďalej v nutnosti chrániť si tvár pred väčším mechanickým násilím, ktoré by mohlo obmedziť hojenie alebo spôsobiť opätovné posunutie úlomkov po dobu minimálne 7 týždňov, ďalej v nutnosti počas tejto doby zachovávať kľudový režim, bez zvýšenej námahy a so zabezpečením dobrej výživy pre nekomplikované hojenie zlomenín, ako aj v nemožnosti vykonávať niektoré druhy športu i fyzicky náročnejšie práce a v nutnosti minimálne tri mesiace vynechať aktívny šport. Za to mu súd podľa § 155 ods. 1 Tr. zák. s použitím § 41 ods. 1 Tr. zák., § 39 ods. 1, ods. 3 písm. a) Tr. zák., § 38 ods. 2 Tr. zák., § 36 písm. j) Tr. zák., § 37 písm. h) Tr. zák. uložil úhrnný trest odňatia slobody vo výmere dvoch rokoch. Podľa § 49 ods. 1 písm. a) Tr. zák. a § 50 ods. 1 Tr. zák. mu súd výkon uloženého trestu podmienečne odkladá na skúšobnú dobu v trvaní dvoch rokov. Podľa § 51 ods. 4 písm. e/ Trestného zákona súd prvého stupňa uložil povinnosť osobne sa ospravedlniť poškodenému Q. X., nar. XX.XX.XXXX, trvale bytom Za Z. XXX, XXX XX Z. - K. Z., prechodne bytom E. O., ul. Y. č. XX, XXX XX E. O., E. republika. Podľa § 287 ods. 1 Trestného poriadku uložil obžalovanému povinnosť zaplatiť poškodenému Q. X., nar. XX.XX.XXXX, trvale bytom Za Z. XXX, XXX XX Z. - K. Z., prechodne bytom E. O., ul. Y. č. XX, XXX XX, E. republika bolestné X 555,-eur a Všeobecnej zdravotnej poisťovni pobočka V., E. republika, G. č. XX, XXX XX E. O. náklady zdravotnej starostlivosti vo výške 19 175,-Kč. Proti tomuto rozsudku podal ihneď po jeho vyhlásení a poučení o opravnom prostriedku, priamo do zápisnice o hlavnom pojednávaní, odvolanie obžalovaný. V písomných dôvodoch odvolania, ktoré obžalovaný doplnil dodatočne prostredníctvom svojho obhajcu, namietal neúplnosť a nesprávnosť deklarovaných skutkových zistení. Súd prvého stupňa sa, podľa jeho názoru, nevyporiadal so všetkými okolnosťami podstatnými pre rozhodnutie a vytkol mu jeho nepresvedčivosť a nepreskúmateľnosť. Nesprávnosť a neúplnosť skutkových zistení videl v tom, že súd prvého stupňa dospel k skutkovému zisteniu, že potom, čo poškodenému dal najavo, že sa biť nebudú, tento následne pustil jeho dres a zároveň pootočil hlavou mierne doprava, aby videl svojho spoluhráča, pričom v tom momente ho mal obžalovaný nečakane udrieť päsťou do sánky vľavo. Mal za to, že tieto deklarované skutkové zistenia nemajú oporu v obsahu dôkazov produkovaných v priebehu hlavného pojednávania s výnimkou výpovede poškodeného a navyše sú v rozpore s obsahom predovšetkým záznamu z predmetného stretnutia. Výpoveď poškodeného považoval za nehodnovernú z dôvodu jej nekonzistentnosti, keď poškodený výpoveď opakovane modifikoval. Pri prvotnej výpovedi tvrdil, že mal celú hlavu vytočenú vľavo, neskôr, že pohyb hlavy bol len veľmi mierny, resp. že išlo o pohyb očí. Nehodnovernosť výpovede poškodeného, podľa názoru obhajoby, zakladá samotná skutočnosť, že poškodený objektívne nemusel otáčať hlavu naľavo, a to vzhľadom na pozíciu, v ktorej sa nachádzal jeho spoluhráč V., keď tento sa nachádzal v postavení za obžalovaným. Navyše tvrdenie poškodeného je v rozpore so skutočnosťou, že poškodený bezprostredne pred samotným úderom ho držal pravou rukou za dres, a teda musel byť uzrozumený, že konflikt medzi nimi neskončil. Ďalej uviedol, že nie je zrejmé, ako sa súd prvého stupňa vysporiadal s obsahom výpovede poškodeného a s obsahom produkovaného obrazového záznamu, podľa ktorých poškodený v čase, keď sa nachádzal na modrej čiare, zaregistroval konflikt medzi jeho spoluhráčom V. a protihráčom HC S., pričom na tomto konflikte on nijako neparticipoval, napriek tomu poškodený zhodil rukavice, už na modrej čiare, dokorčuľoval k nemu, pričom ho chytil za dres oboma rukami. Osobitne žiadal upriamiť pozornosť na ozrejmenie dôvodov, pre ktoré poškodený zhodil rukavice už na modrej čiare, keď v tejto súvislosti poškodený uviedol, že bez rukavíc sa lepšie drží spoluhráča za dres. Preddeliktné konanie poškodeného objasňuje okolnosti, ktoré bezprostredne predchádzali samotnému skutku, a ktoré vyvolali - iniciovali samotný konflikt medzi ním a poškodeným, vrátane osoby, ktorá konflikt vyvolala. Objasnenie uvedenej skutkovej okolnosti sa, podľa jeho názoru, javí podstatnou z hľadiska posúdenia závažnosti jeho konania, teda okolnosti, ktorá podmieňuje relevantnosť úvah o existencii okolnosti vylučujúcej protiprávnosť jeho konania vo forme inštitútu výkonu práv a povinností podľa ust. § 28 Tr. zák. Mal za to, že v jeho konaní absentuje predovšetkým protiprávnosť ako elementárny všeobecný pojmový znak podmieňujúci trestnú zodpovednosť páchateľa, a to pre existenciu okolnosti vylučujúcej protiprávnosť takéhoto konania z dôvodu výkonu športovej činnosti. Fyzický konflikt medzi hráčmi možno, podľa jeho názoru, subsumovať pod výkon športovej činnosti, a teda právne kvalifikovať ako okolnosť vylučujúcu protiprávnosť vo forme plnenia pracovných, či iných úloh, za podmienky, že sa vykonáva v medziach stanovených pravidiel pre daný druh športu. Za výkon športovej činnosti, v medziach stanovených pravidiel, je potrebné považovať aj výkon športovej činnosti, ktorý síce formálne porušuje stanovené pravidlá hry, avšak tieto pravidlá hry s takýmto konaním výslovne počítajú a pre tento prípad aj ustanovujú sankcie - tresty. Poukázal na to, že hokej je fyzicky kontaktný šport, bitky sú bežnou súčasťou tohto športu, aj keď v rozpore s jeho pravidlami. Jednoducho nejde o žiaden exces a žiaden exces nevykazuje ani predmetný skutok, teda bitka medzi obžalovaným a poškodeným. Obaja hráči, ktorí sa zúčastňujú bitky, sú uzrozumení aj s prípadnými následkami vo forme škody na zdraví. V danom prípade poškodený bol dokonca iniciátorom bitky, keď predtým ako pristúpil k obžalovanému, zhodil rukavice z rúk, čo sa všeobecne medzi hráčmi hokeja považuje za výzvu na bitku a navyše poškodený, ako prvý chytil oboma rukami obžalovaného za dres. Následne konanie poškodeného, keď tento napriek negatívnej reakcii obžalovaného na výzvu poškodeného, či sa chce biť, stále držal rukami obžalovaného za dres, ktorý takéto konanie vyhodnotil ako snahu poškodeného pokračovať v konflikte, resp. začať bitku. Konštatoval, že vykonaným dokazovaním nebolo preukázané, aby obžalovaný udrel poškodeného zákerne, neočakávane. Bol toho názoru, že uplatňovanie trestnej zodpovednosti za týchto okolností by narušovalo zmysel a podstatu hokeja, ako aj genézu jeho vývoja. Jednoducho jeho cieľom prijatím výzvy na tzv. férovku - bitku nebolo spôsobiť mu zranenie, ale konfrontovať svoj fyzický potenciál tak, ako je tomu aj v iných herných situáciách. Uviedol s poukazom na rozhodnutie Najvyššieho súdu Českej republiky sp. zn. 25Cdo 493/2015, že pri posudzovaní intenzity porušenia športových pravidiel sa nemá vychádzať výlučne, resp. v rozhodujúcej miere zo závažnosti následku, ale zo závažnosti konania hráča, pričom pri posudzovaní závažnosti konania je potrebné uplatniť nasledovné hodnotiace kritériá: charakter športovej činnosti, podstata výkonu športovej činnosti (hokejové bitky, ktoré nevykazujú symptómy zákernosti), spoločensko - kultúrny vývoj. Namietal ďalej, že medze interpretácie a aplikácie inštitútu výkonu práv a povinností, nie sú určované disciplinárnymi pravidlami stanovenými pre jednotlivé športové činnosti, ale materiálnou podstatou tohto športu, ako aj tohto hmotnoprávneho inštitútu. Nie každé konanie, ktoré porušuje športové pravidlá a zároveň napĺňa aj formálne pojmové znaky príslušnej skutkovej podstaty trestného činu, možno bez ďalšieho považovať za natoľko spoločensky škodlivé, že je nevyhnutné ho aj trestnoprávne postihovať, ale len také konanie, ktoré zároveň odporuje materiálnej podstate (charakteru) tohto športu. Nazdával sa, že samotné okolnosti, za ktorých došlo ku konfliktu, vylučujú existenciu zavinenia v jeho konaní. Jednoducho predmetný konflikt bol bezprostredným dôsledkom predchádzajúcej hernej situácie počas športového podujatia na ľadovej ploche za aktívnej účasti oboch protihráčov. Na základe uvedeného navrhol, aby odvolací súd napadnutý rozsudok zrušil a vec vrátil súdu prvého stupňa na opätovné prejednanie a rozhodnutie eventuálne, aby odvolací súd sám rozhodol a obžalovaného spod obžaloby oslobodil. Krajský súd na základe odvolania obžalovaného ako oprávnenej osoby podaného v zákonnej lehote v súlade s ustanovením § 317 ods. 1 Tr. por. preskúmal zákonnosť a odôvodnenosť napadnutých výrokov rozsudku, proti ktorým odvolateľ podal odvolanie, i správnosť postupu konania, ktoré im predchádzalo, pričom na chyby, ktoré neboli odvolaním vytýkané, prihliadne súd len vtedy, ak by odôvodňovali podanie dovolania podľa § 371 ods. 1 Tr. por. a zistil, že rozhodnutím súdu prvého stupňa bolo porušené ustanovenie trestného zákona (§ 321 ods. 1 písm. d/ Tr. por.) a uložený trest je zrejme neprimeraný ( § 321 ods. 1 písm. e/ Tr. por.). V posudzovanej trestnej veci bolo pred súdom prvého stupňa vykonané dokazovanie takmer v takom rozsahu, ako to bolo v zmysle ust. § 2 ods. 10 Tr. por. pre správne zistenie skutkového stavu nevyhnutné. Krajský súd však ešte považoval za potrebné doplniť dokazovanie prehratím obrazového záznamu z čl. 199 od minutáže 02:55 do 03:50, a preto dokazovanie v tomto smere na verejnom zasadnutí konanom o odvolaní obžalovaného doplnil. Odvolací súd má za to, že skutok tak, ako ho ustálil súd prvého stupňa vo výroku svojho rozsudku, nezodpovedá celkovej dôkaznej situácii, a to z týchto dôvodov. Z vykonaného dokazovania bolo nepochybne preukázané, že dňa XX.X.XXXX v presne nezistenom čase po XX.XX hod. na zimnom štadióne v V. na ulici B. č.6, počas zápasu štvrťfinále play-off hokejovej I. A. ročník XXXX/XXXX medzi domácim klubom HK V., s.r.o. a hosťujúcim klubom HC S., s.r.o. na ľadovej ploche po prerušení hry rozhodcom v tretej tretine v hracom čase 59:37, obžalovaný ako hráč HC S. v hokejovom drese označenom č. 7, po zhodení rukavíc počas vzájomného držania sa za dresy s poškodeným Q. X., hráčom HK V. v hokejovom drese označenom č. 7 poškodeného udrel päsťou do sánky vľavo a následne ho opakovane nezisteným počtom rán udrel päsťou do oblasti hlavy, pričom jeden úder päsťou bol o sile väčšej intenzity, čím Q. X. spôsobil poranenia v rozsahu stanovenom znaleckým posudkom. Túto skutočnosť nespochybňoval ani samotný obžalovaný. Spornými v tomto prípade boli predovšetkým otázky, či údery obžalovaného boli nečakané a nastali až potom, čo sa poškodený pootočil hlavou mierne doprava, aby videl svojho spoluhráča, ktorý bol napadnutý niekoľkými súpermi, a ďalej či konanie obžalovaného naplnilo všetky obligatórne znaky skutkovej podstaty žalovaných trestných činov, najmä, či boli pokryté úmyselným zavinením a napokon, či v predmetnej trestnej veci nejde o okolnosť vylučujúcu protiprávnosť, a to výkon práv a povinností zo strany obžalovaného. Vo vzťahu k skutkovým zisteniam súdu prvého stupňa, že úder obžalovaného smerujúci k poškodenému mal byť nečakaný, odvolací súd uvádza, že tieto zistenia nevyplývajú z vykonaných dôkazov. V prvom rade je potrebné prisvedčiť odvolacím námietkam obžalovaného, že výpoveď poškodeného nebola konzistentná, pokiaľ ide o priebeh skutkového deja. Pri svojom prvom výsluchu (dňa 21.8.2013) poškodený uviedol, že obžalovaný, potom čo ho poškodený pustil a pozrel sa na svojho spoluhráča, toto využil, odviedol jeho pozornosť a zákerne ho silou udrel do ľavej strany čeľuste. Neskôr (7.8.2014) priebeh tohto deja poškodený poopravil a uviedol, že pokiaľ povedal, že bol otočený hlavou a pozeral sa inde, tak týmto myslel to, že pootočil hlavou mierne doprava. Upresnil, že sa jednalo o veľmi mierny pohyb hlavy a očí smerom cez ľavé rameno a na spoluhráča V. sa na sekundu zapozeral. Uvedené malo byť zrejmé aj z predloženého videozáznamu, a to že pohyb hlavy a pohyb očí bol nepatrný. Za účelom odstránenia týchto rozporov bolo krajským súdom doplnené dokazovanie a na verejnom zasadnutí konanom o odvolaní obžalovaného bol prehratý obrazovo - zvukový záznam z predmetného hokejového zápasu, z ktorého nemožno vyvodiť záver, že by obžalovaný nečakane využil to, že by poškodený zameral svoju pozornosť na spoluhráča. Naopak vyplýva z neho, že obaja aktéri bitky sa navzájom rukami držali za dresy, nevyplýva z neho, aby poškodený otočil hlavu iným smerom, obžalovaný pritom hlavou prikývol, teda z objektívneho dôkazu, ktorým obrazový záznam zo zápasu nepochybne je, sa nepotvrdila výpoveď poškodeného, ktorý dňa 18.12.2013 tvrdil, že obžalovaný na otázku poškodeného, či sa chce biť, nesúhlasne krútil hlavou, čo on pochopil, že sa obžalovaný biť nechcel, a preto útok obžalovaného nečakal. Navyše situáciu bezprostredne pred bitkou popísal poškodený odlišne ako táto plynie zo záznamu, keď poškodený tvrdil, že jeho spoluhráč ležal na zemi, napádal ho pritom hráč súpera (HC S.), poškodený sa mal báť, aby obžalovaný B. nezaútočil na jeho spoluhráča. Zo záznamu však plynie, že rozhodca pacifikoval hráča HK V. Q. V. a obžalovaný mal položenú ruku na ramene V., obžalovaný pritom na nikoho fyzicky neútočil, vtedy ku obžalovanému prišiel poškodený, oboma rukami ho chytil za dres a odvádzal od rozhodcu a V., vtedy, držiac sa za dresy došlo k bitke medzi obžalovaným a poškodeným. Nie je teda pravdou tvrdenie poškodeného, že by poškodený obžalovaného pustil a za dres ho nedržal a preto útok obžalovaného nečakal. Naopak, vzájomné držanie sa, prikývnutie hlavou obžalovaným, snaha zhodiť si prilby z hlavy, ako aj kľaknutie poškodeného na ľad svedčia pre to, že išlo o tzv. férovú bitku, podľa nepísaných a rešpektovaných pravidiel hokejistov. Napokon samotný poškodený na hlavnom pojednávaní pred okresným súdom uviedol, že sa počas bitky snažili zhodiť protivníkovi prilbu z hlavy, keď sa poškodený nevládal biť, kľakol na ľad, čo obžalovaný rešpektoval a prestal sa biť. Preto krajský súd, keďže skutok okresný súd nesprávne ustálil, keď uviedol, že obžalovaný dal najavo, že sa biť nebudú, že poškodený pustil dres obžalovaného a pootočil hlavu a útok nečakal, v tomto smere opravil, keďže skutková veta v napadnutom rozsudku je v rozpore so záznamom z hokejového stretnutia. K uplatneným námietkam odvolateľa vo vzťahu k namietanej okolnosti vylučujúcej protiprávnosť, a to výkonu práv a povinností, krajský súd považuje za nevyhnutné uviesť, že účelom pravidiel športových hier je nielen stanoviť súperiacim stranám rovnaké podmienky, ale súčasne chrániť zdravie hráčov pred zákrokmi, ktoré spravidla alebo aspoň občas vedú k ich zraneniu a že na dodržaní herných pravidiel je spoločenský záujem. Z tohto pohľadu je preto potrebné prísne individuálne posudzovať vzniknuté zranenia hráčov nielen pri jednotlivých druhoch športu, ale aj mieru narušenia daných pravidiel upravujúcich športové odvetvie. Právomoc k posudzovaniu previnení proti pravidlám hry v hokeji a ukladanie sankcií za ne sú zverené rozhodcovi. V danom prípade bol tak obžalovaný, ako aj poškodený potrestaný za údery (správa PRO - HOKEJ a.s. zo dňa 5.2.2014). Prípadné rozhodnutie príslušnej disciplinárnej komisie je potom možné považovať za vyvrcholenie konania o závažnosti porušenia hokejových pravidiel. Obžalovaný Q. B. v tomto prípade, vychádzajúc z vyššie citovanej správy, pre skutok obžaloby disciplinárnou komisiou prejednávaný nebol. Krajský súd je zástancom toho názoru, že nie všetko, čo sa odohráva na ľadovej ploche, je možné posudzovať iba na základe príslušných športových pravidiel a že pôsobnosť práva vo forme vyvodenia trestnej zodpovednosti je vylúčená. Nemožno taktiež obmedzovať trestnú zodpovednosť len na úmyselné konanie, ale trestná sankcia prichádza do úvahy aj v najzávažnejších prípadoch zavinenia z nedbanlivosti. Zo skutkových zistení súdu je nepochybné, že obžalovaný svojim zákrokom v rozpore s pravidlami hry spôsobil poškodenému vyššie opísané zranenia, ktoré dosiahli intenzity ťažkej ujmy na zdraví (§ 123 ods. 2, 3 Tr. zák). Ľadový hokej je výrazne kontaktným športom, ani to však neznamená, že úmyselný útok proti telesnej integrite hráča, zvlášť za situácie spôsobenia následku na zdraví, je vždy a len rizikom z hry. V danom prípade bolo spôsobené zranenie poškodeného po prerušení hry, údermi päsťou do oblasti sánky poškodeného, ktoré konanie nie je možné posudzovať ako výkon práv a povinností, toto konanie nemá s hrou nič spoločné. Pokiaľ obhajoba poukazovala na rozhodnutie Najvyššieho súdu ČR sp. zn. 25Cdo 493/2015, z tohto na jednej strane plynie, že pri hodnotení, či konanie hráčov, v dôsledku ktorého došlo k ujme na zdraví, je konaním v rozpore s ust. § 415 Občianskeho zákonníka, je treba zohľadniť samotný charakter uvedeného športu, pri ktorom dochádza k ujme na zdraví, a ten kto sa takéhoto športu zúčastňuje, si musí byť tohto rizika vedomý, v danom druhu športu obvyklú mieru rizika hráč teda vedome akceptuje. Na druhej strane však z odôvodnenia tohto rozhodnutia vyplýva, že pokiaľ dôjde k zraneniu hráča, je namieste posúdiť nielen, či spoluhráčom prevedený herný zákrok bol v súlade s predpísanými pravidlami hry, ale tiež za akých okolností k nemu došlo a či jeho negatívny následok bol pre daný okamih nevyhnutný v dôsledku hernej situácie. Z tohto rozhodnutia ďalej plynie, že pre posúdenie intenzity porušenia pravidiel nemôže byť rozhodujúcim hľadiskom závažnosť následkov, ktoré nič nevypovedajú o tom, akú povahu malo porušenie pravidiel a za akých okolností k nemu došlo. Excesom nie je každé porušenie pravidiel, ale iba také konanie, ktoré zjavne vybočuje z bežného spôsobu hry, či nemá s hrou nič spoločné. Pokiaľ ide o otázku zavinenia, v tomto smere odvolací súd, na rozdiel od okresného súdu, konštatuje, že obžalovaný konal v nepriamom úmysle, a teda obžalovaný bol uzrozumený s možnosťou porušenia alebo ohrozenia záujmu chráneného trestným zákonom, pretože tento vedel, že svojím konaním môže ohroziť alebo porušiť zdravie poškodeného. Uvedené možno vyvodiť predovšetkým zo vzájomného postavenia aktérov bitky a smerovania úderov do oblasti tváre, a to čeľuste poškodeného. Obžalovaný vedel, že svojimi údermi môže spôsobiť zranenie spoluhráča, ale spoliehal sa na to, že k jeho poraneniu nedôjde, no s prípadným následkom bol uzrozumený. Napriek tomu, že hokej je silovým a kontaktným športom, tak i v ňom, rovnako ako v iných športových disciplínach platí a musí byť ctená a dodržiavaná fair play. Obžalovaný konaním, ktoré sa mu kladie za vinu, vybočil z herných pravidiel hokejovej hry a nemožno tolerovať jeho obranu, že bitky sú súčasťou tohto športu, aj keď v rozpore s jeho pravidlami, pokiaľ ide o naplnenie obligatórnych znakov skutkovej podstaty zločinu ublíženia na zdraví podľa § 155 ods. 1 Tr. zák., a to ani s poukazom na to, že účastní na bitke boli viacerí, vrátane samotného poškodeného. Obžalovaný teda svojím konaním poškodenému ublížil na zdraví, čoho následkom bola ťažká ujma, čím porušil záujem chránený Trestným zákonom, ktorou je ochrana zdravia iného a jeho konanie bolo pokryté zavinením, a to nepriamym úmyslom. Odvolací súd ďalej konštatuje, že pri jednočinnom súbehu zločinu a prečinu alebo dvoch (viacerých) prečinov sa materiálny korektív posudzuje osobitne vo vzťahu k právnej kvalifikácii prečinu, resp. každého zo zbiehajúcich sa prečinov. Kritériom závažnosti (nepatrnej alebo vyššej) v zmysle § 10 ods. 2 Tr. zák. sú totiž i následky činu, pričom následok je z hľadiska skutkových podstát dotknutých prečinov (aj keď spáchaných jedným konaním) rôzny. Výsledkom takého posúdenia môže teda byť použitie len niektorej z do úvahy prichádzajúcich právnych kvalifikácií skutku ako trestného činu, keď kvalifikácia prečinu s nepatrnou závažnosťou nebude použitá (bude vypustená). Jedným zo zákonných znakov prečinu výtržníctva v zmysle 364 ods. 1 písm. a/ Tr. zák. je, že páchateľ fyzicky napadol iného a tým sa dopustil hrubej neslušnosti na mieste verejnosti prístupnom. Základným predpokladom trestnej zodpovednosti za prečin je bezpečné zistenie, či konanie nesie nielen všetky formálne znaky prečinu, ale i toho, či ide o prečin aj v intenciách § 10 ods. 2 Tr. zák. To znamená, že vzhľadom na spôsob vykonania činu a jeho následky, okolnosti, za ktorých bol čin spáchaný, mieru zavinenia a pohnútku páchateľa je jeho závažnosť nie nepatrná (materiálny korektív). Nie každé fyzické napadnutie občana, i keď sa ho páchateľ dopustil na mieste verejnosti prístupnom, musí vždy naplňovať skutkovú podstatu prečinu výtržníctva podľa § 364 ods. 1 písm. a/ Tr. zák. aj z pohľadu materiálneho korektívu podľa § 10 ods. 2 Tr. zák. Pri skúmaní, či konanie obžalovaného naplnilo obligatórne znaky prečinu výtržníctva podľa § 364 ods. 1 písm. a/ Tr. zák., odvolací súd venoval pozornosť tomu, z akých pohnútok bol čin spáchaný a čím bol motivovaný, či išlo o pohnútku, ktorou by páchateľ prejavoval aroganciu voči ostatným jednotlivcom a či nebol útok vyprovokovaný a či nevybočil len z rámca normálnej reakcie. Trestný čin výtržníctva podľa § 364 ods. 1 písm. a/ Tr. zák. je jedným z trestných činov, ktoré hrubo narušujú občianske súžitie. Formy výtržníckeho konania preto musia narúšať občianske spolužitie hrubo, t.j. vo zvýšenej miere, pričom nestačí menej závažné, bežné alebo obvyklé prejavy rušenia tohto spolužitia. V tomto smere je potrebné vziať na zreteľ aj skutočnosť, na akom mieste prístupnom verejnosti sa páchateľ mal dopustiť výtržnosti v takej miere, aby mohla byť posúdená ako trestný čin výtržníctva podľa § 364 ods. 1 písm. a/ Tr. zák., nakoľko z povahy chráneného záujmu vyplýva, že výtržnosť sa musí určitým výraznejším spôsobom dotýkať verejného poriadku ako hodnoty. V intenciách týchto úvah dospel krajský súd k záveru, že konanie obžalovaného síce formálne naplnilo znaky skutkovej podstaty výtržníctva podľa § 364 ods. 1 písm. a/ Tr. zák., avšak je v tomto smere namieste aplikovať materiálny korektív (§ 10 ods. 2 Tr. zák.). V prvom rade odvolací súd zohľadnil, že na ľadovej ploche sa strhlo niekoľko bitiek, išlo o zápas, v ktorom sa dosiahol nový extraligový rekord v počte trestných minút, spolu bolo v zápase uložených až 476 trestných minút, pričom väčšina atakov bola zákernejšia, ako aj dlhšie trvajúca, evidentných bitkárov tímov orgány činné v trestnom konaní žiadnym spôsobom neriešili, bitky prebiehali súbežne na celej ploche, z tohto pohľadu nemohol byť stret obžalovaného s poškodeným vnímaný ako ten, ktorý hrubo narúša verejný poriadok. Nemenej dôležitým faktom pri posudzovaní, či tento skutok mal skutočne vyššiu intenzitu narušenia verejného poriadku a či ako taký sa výrazným spôsobom dotkol tejto chránenej hodnoty je, že spoluhráč poškodeného (Q. V.) divákov povzbudzoval k skandovaniu, ktorí uvedenému priebehu zápasu, teda bitkárom, aplaudovali. Rovnako odvolací súd zohľadnil, že nebolo preukázané, že by údery obžalovaného voči poškodenému boli motivované konkrétnym dôvodom, ale boli výsledkom spoločného stretu a údery boli vzájomné a ako také nie je možné vyvodiť, že by boli prejavom arogancie obžalovaného. Z uvedených hľadísk je preto závažnosť jeho konania vo vzťahu k verejnému poriadku ako chránenému záujmu pri trestnom čine výtržníctva podľa § 364 ods. 1 písm. a/ Tr. zák. nepatrná. Na základe uvedeného potom dospel odvolací súd k skutkovým záverom, ktoré sú uvedené vo výroku rozsudku, ktorým krajský súd čiastočne, pokiaľ ide o skutkové zistenia, vyhovel odvolacím námietkam odvolateľa, keďže tieto boli dôvodné, lebo vychádzali z objektívne zabezpečeného dôkazu - obrazového záznamu. Okresný súd pritom vychádzal len z výpovede poškodeného, ktorá bola čiastočne v rozpore s týmto záznamom. Predmetné konanie obžalovaného napĺňa obligatórne znaky skutkovej podstaty zločinu ublíženia na zdraví podľa § 155 ods. 1 Tr. zák. a tomuto zodpovedá i výrok o vine tohto rozsudku. Pri ukladaní druhu a výmery trestu odvolací súd prihliadol na spôsob spáchania činu a jeho následok, zavinenie, pohnútku, priťažujúce okolnosti, poľahčujúce okolnosti, na osobu páchateľa, jeho pomery a možnosť jeho nápravy v zmysle § 34 ods. 4 Tr. zák. a na účel trestu v zmysle § 34 ods. 1 Tr. zák. Predovšetkým krajský súd v správaní obžalovaného vzhliadol zhodne s okresným súdom poľahčujúcu okolnosť podľa § 36 písm. j/ Tr. zák., keďže obžalovaný viedol pred spáchaním trestného činu riadny život. Na rozdiel od okresného súdu však nezistil žiadnu priťažujúcu okolnosť podľa § 37 Tr. zák. Pokiaľ ide o určenie výmery trestu bolo potrebné vychádzať z trestnej sadzby podľa § 155 ods. 1 Tr. zák. štyri až desať rokov. S poukazom na účel trestu sa odvolací súd stotožnil so záverom okresného súdu a dôvodmi ním uvádzanými, že použitie tejto trestnej sadzby by bolo pre páchateľa neprimerane prísne a na zabezpečenie ochrany spoločnosti postačuje aj trest kratšieho trvania, preto sú splnené podmienky na mimoriadne zníženie trestu pod jeho dolnú hranicu. Obžalovaný bol hodnotený ako vzorný hráč, nikdy v minulosti nebol disciplinárne riešený, je veľmi zodpovedný, svojim charakterom bol vzorom pre spoluhráčov, je majstrom sveta v ľadovom hokeji a hráčom s najväčším počtom reprezentačných štartov za SR. V tomto konkrétnom prípade nebolo preukázané, aby napadol hráča nečakane, zákerne, naopak, obžalovaný dal najavo, že ide o bitku, ktorá je v komunite hráčov považovaná za obvyklú. Odvolací súd s poukazom na vyššie uvedené skutočnosti dospel k záveru, že trest odňatia slobody v trvaní 12 (dvanástich) mesiacov s podmienečným odkladom so skúšobnou dobou 12 (dvanásť) mesiacov je dostatočný a primeraný, a to tak na ochranu spoločnosti, ako aj na nápravu obžalovaného. Tento trest dostatočne, primerane a spravodlivo zohľadňuje účel trestu z hľadiska jeho individuálnej i generálnej prevencie, pričom takto uložený trest v plnej miere odzrkadľuje možnosť nápravy a pomery obžalovaného. Keďže si poškodený uplatnil svoj nárok na náhradu škody riadne a včas a výška uplatneného nároku nebola spochybnená, odvolací súd zopakoval výrok okresného súdu a podľa § 287 ods. 1 Tr. por. uložil obžalovanému povinnosť zaplatiť poškodenému Q. X., nar. XX.XX.XXXX v E. O., trvale bytom Za Z. XXX, XXX XX Z.-K. Z., prechodne bytom E. O., ul. Y. č. XX, E. republika škodu vo výške 5.555,- eur a Všeobecnej zdravotnej poisťovni, pobočka V., G. č. XX, XXX XX E. O., E. republika škodu vo výške 19.175,- Kč. Z týchto dôvodov potom krajský súd napadnutý rozsudok postupom podľa § 321 ods. 1 písm. d/, e/ Tr. zák. zrušil a následne na základe § 322 ods. 3 Tr. por. rozhodol tak, ako je uvedené vo výrokovej časti tohto rozhodnutia. Poučenie: Proti tomuto rozsudku ďalší riadny opravný prostriedok nie je prípustný.

Zdroj: KAUZIS.SK – https://www.kauzis.sk/judikatura/r/ECLI:SK:KSPO:2017:8714010549.2 (dáta aktuálne k 11. 11. 2026). Záväzné je znenie zverejnené súdom.




